John F. Kennedy atentaat
John F. Kennedy atentaat oli 1963. aasta 22. novembril Dallases Texases toimunud atentaat president John Fitzgerald Kennedyle. Kennedy sai atentaadis surma ning samal päeval arreteeriti süüdistatuna presidendi mõrvas Lee Harvey Oswald. Oswald ei läinud mõrva eest kunagi kohtu alla, sest 24. novembril lasi Jack Ruby Oswaldi maha, kui politsei viis teda maakonnavanglasse. Kuigi algul oli Ameerika avalikkus Kongressi poolt mõrva uurimiseks loodud Warreni komisjoni tegevusega rahul, on aastatel 1966–2003 tehtud küsitlused näidanud, et paljud ameeriklased usuvad, et Kennedy langes vandenõu ohvriks ja/või tema surma asjaolud mätsiti kinni. 2013. aasta novembris tehtud küsitlusele vastanutest uskus 61 protsenti, et Kennedy langes vandenõu ohvriks, ja 31% arvas, et Oswald ei tegutsenud üksi. Kennedy mõrva kohta liigub tänaseni mitmeid vandenõuteooriaid, milles kahtlustatakse Kennedy mõrvas KGBd, CIAd ja ka maffiat.